ཉེ་སྔོན་སྲིད་ཚབ་ཀརྨ་དགེ་ལེགས་ནས་གསར་འགོད་ལྷན་ཚོགས་བསྡུ་སྐོང་བྱས་པའི་གནས་བབ་ལ་བལྟས་རྗེས།ཕྲན་ནས་བརྙན་ལམ་དུ་བསམ་ཚུལ་ཞུས་ཟིན་པ་དང་།དེའི་རྗེས་བཀའ་ཤག་གི་དོན་ཚན་༡༠་དང་དེའི་ངག་ཐོག་གི་འགྲེལ་བཤད།དེ་བཞིན་ཚོགས་གཙོ་ཟུར་པའི་གསལ་བཤད་ལན་འདེབས་བཅས་ལ་ཞིབ་ཏུ་བལྟས་པས།དཔལ་ལྡན་བཀའ་ཤག་གང་དུའང་ཡིབ་ས་མི་འགྲོ་བ་ཞིག་བཟོས་ཟིན་པ།བཙན་བྱོལ་བོད་མིའི་ཁྲོད་ཀྱི་ཤེས་ལྡན་པ་བརྒྱ་ཆ་དགུ་བཅུ་གོ་གྲངས་ཀྱི་བསམ་ཚུལ་གཅིག་མཐུན་བྱུང་འདུག་ཅེས་ཚིག་ཐག་བཅད་དེ་ལབ་ཆོག་པ་ཙམ་མིན་པར།མི་མང་གིས་ཀྱང་དཔལ་ལྡན་བཀའ་ཤག་ལ་སྔར་ལས་ཕྱི་རྫིག་ནང་སྟོང་དང་གཟི་བརྗིད་ཁོག་སྟོང་ཞེས་པའི་ཚིག་འདི་སྦྱོར་རྒྱུ་ཇེ་མང་དུ་ཕྱིན་ཡོད་པ་བརྒྱུད་ལམ་ཁག་ཏུ་དངོས་མིང་བཀོད་པ་ཚོའི་བསམ་ཚུལ་ལ་ལྟོས་ཤེས་པ་མ་ཟད།མི་མང་གི་བློ་ཕམ་གྱི་ཚད་གཞི་ཧ་ཅང་ཆེ་བའི་དཔྱ་ཁྲལ་ལག་དེབ་ཀྱང་མེར་སྲེག་པའི་གནས་ཚུལ་བྱུང་བ་རེད།གུས་ནས་ཕྱོགས་གཉིས་ཀྱི་གསལ་བསྒྲགས་དང་གསལ་བཤད་ཁག་གི་ནང་དོན་ཞིབ་ཆ་རྣམས་མ་འོངས་པར་རང་ལ་དབང་པའི་སྡིངས་ཆ་དག་ཏུ་གླེང་འཆར་ཡིན་ལ།དེ་རིང་འདིར་ཕྱོགས་གཉིས་ཀྱི་ཡིག་ཆ་ཁག་ཞིབ་བསྡུར་བྱས་འབྲས་མི་མང་གིས་ངེས་པར་དུ་གཟབ་གཟབ་བྱེད་དགོས་པ་དང་།རྩད་གཅོད་བྱེད་དགོས་པ།མཁྱེན་དགོས་པའི་གནད་དོན་༧་མི་ཞུ་ཐབས་མེད་ཆགས་སོང་།